Den gamle fiskerbys indbyggertal på 710 fordobles mange gange i turistsæsonen, og det er især stranden med det fine, bløde sand, der trækker folk til. Vores strandpatrulje har været i aktion for at få de besøgende til at vurdere stranden. Vi lader som altid gæsterne vurdere stranden efter fire parametre: Er der rent og pænt på stranden, eller flyder der med skrald? Er sandet blødt og lækkert, eller er der fyldt med skarpe sten? Hvad med vandet - er temperaturen godkendt, og hvordan ser det ud med brandmænd? Og selvfølgelig ishuset - er der et i nærheden, og hvordan smager isene? Vores reporter og fotograf blev mødt af en dejlig skarp og højtstående sol, da de besøgte stranden, og meget passende blev gæsterne derfor bedt om at give karakterer i solbriller, hvor fem er det bedste og et er det dårligste. Her følger et udpluk af strandgæsternes oplevelse af stranden i Hou. - Der er pænt og rent her, og der ligger ikke skrald over det hele, siger en af de strandbesøgende. - En strand skal have sand som det herude, så det kan ikke blive ret meget bedre, siger en anden. - Jeg synes, den er god - rigtig god, lyder isvurderingen. Det var nogle særdeles positive strandgæster, vores strandhold mødte i Hou. Især fremhæves det bløde sand og isene. Derfor ender vi på en karakter på 4,5 par solbriller, og da strandvurderingsholdet var i sommerhumør, rundede de op til fem par solbriller.

Referat:
Masser af glade mennesker og rundhåndet karaktergivning på stranden i Hou.